"Wa tiva he Makwakwa ku na mhaka yin'wana ya xihundla ndzi lavaka ku ku byela yona hi nga si fika ekaya." Ku vula Bilankulu, va ha ri exikarhi ka Thulamahashe na Mambhumbhu. "Ndzi yimisa movha" Ku vutisa Makwakwa. "Ina!" Makwakwa, a humesa movha epatwini, a wu yimisa etlhelo. "I xihundla lexi swa sweswi ku lavekaka leswaku xi tiviwa hi mina, wena na movha lowu ntsena. Ndzi ri swa sweswi hikwalaho ka leswi swi nga endlekaka leswaku vamanana va xi hangalasa. Kambe xi vile xihundla vutomi bya Misaveni hinkwabyo ku fikela na sweswi. A nga xi tivi." "Hm!" Ku pfumela Makwakwa. "Samariya a hi mana wa yena." "Yini" "Ina! A hi mana wa yena!" "Swi tisa ku yini" "Samariya u vuyile na n'wana loyi hi le mapurasini ya le Divila laha a a tirha kona. Manana a ku ka yena 'Ndzi lava ku phahla n'wana loyi. Ndzi byeli leswaku u n'wi kumile na mani wa ka mani'. Samariya o khoma laha a tshika, a khoma laha a tshika. Manana a ku ka yena 'Swi ta ku tikela ntombhi loko u nga hi byeli xivongo xa yena, na tata wa yena.' Kwalaho va ri Samariya o 'N'wana loyi a hi wa mina. Ndzi n'wi thumbhile a lahliwile ebyanyini le purasini'." "U ri 'va ri' kasi wena a wu nga ri kona" Ku vutisa Makwakwa. "Ndzi hlamuseriwile hi manana. A ndzi nga ta nghenelela timhaka ta ku tani he Makwakwa. I timhaka ta vamanana teto. Kambe manana u vuyile a ndzi tivisa.""U ku tivisile rini""Nkarhi wolowuya!""Kumbexana N'wa-Bilankulu a a nga vuli ntiyiso ku tiva mani" Ku vula Makwakwa, a langutile le kule le mahlweni le!"Ndzi tshembile hi ku vona n'wana loyi a mamisiwa bodhlela nkarhi hinkwawo a ha ri ricece.""U ri u n'wi thumbhile emabyanyini epurasini!" Makwakwa a vula a nga titwi, o ehleketa hi ku ba huwa. "Purasi ra kona ra tiviwa" "A ndzi ri tivi kambe hambi ho ri tiva swi nga ka swi nga pfuni nchumu." Ku vula Bilankulu. Va miyela nkarhinyana."Hi sweswo ke Makwakwa. Hi swona leswi a ndzi lava ku ku byela swona. Hi nga famba.?